b"\n_START_ARTICLE_\nAnn\xc3\xa0zides\n_START_PARAGRAPH_\nLa dinastia dels ann\xc3\xa0zides, ann\xc3\xa0zida o Banu Annaz d'origen kurd, va governar a la zona entre els moderns Iraq i Iran entre el 991 i el 1117. Els seus dominis inclogueren Kirmanshah, Hulwan, Dinavar, Shahrazur, Dakuka (Daq\xc5\xabq), Daskara, Bandanidjin (Mandeli) i Numanya. _NEWLINE_Els Banu Annaz tenien com a base als kurds shadhandjan. Els seus sobirans van portar noms i t\xc3\xadtols \xc3\xa0rabs. El seu govern fou de tipus semin\xc3\xb2mada amb els caps vivint en tendes i disposant d'algunes fortaleses on amagaven els tresors i els servien de refugi quan hi havia problemes. Les seves fronteres eren molt fluides i s'eixamplaven o retreien segons els moments. La dinastia va estar dividida en diverses branques. Annaz deriva d'\xc2\xabanz\xc2\xbb (ovella) i voldria dir amo, mercader o pastor d'ovelles. Darrerament tamb\xc3\xa9 s\xc3\xb3n anomenats pels historiadors com Banu Ayyar forma \xc3\xa0rab del nom Annaz._NEWLINE_Els shadhandjan vivien entre Bagdad i Rayy; en aquesta darrera regaven els descendents del buw\xc3\xa0yhida Rukn al-Dawla, i a Bagdad els de Adud al-Dawla; a la seva part occidental tenien als \xc3\xa0rabs uqayl i Banu Mazyad, que els separaven de l'Iraq, i a l'est els kurds hasanw\xc3\xa0yhides, que els separaven dels buw\xc3\xa0yhides de Rayy. L'aparici\xc3\xb3 dels selj\xc3\xbacides els va desorganitzar; de vegades van donar suport al selj\xc3\xbacides i d'altres als buw\xc3\xa0yhides._NEWLINE__NEWLINE_La dinastia la va fundar Abu l-Fath Muhammad ibn Annaz que tenia capital a Hulwan._NEWLINE_El va succeir a Hulwan el seu fill Hisam al-Din Abu l-Shawk Faris (1010-1046) per\xc3\xb2 altres germans van obtenir alguns territoris: Muhalhil ibn Muhammad a Shahrazur, i Surkhab a Bandanidjin (Mandali) al sud, prop dels territoris dels lurs. _NEWLINE_A la mort de Hisam al-Din l'abril 1046, els kurds de la zona es van agrupar entorn del seu germ\xc3\xa0 Muhalhil, que el 1047 va ocupar Kirmanshah i Daynawar on el selj\xc3\xbacida Ibrahim Inal, parent del cap selj\xc3\xbacida i futur sult\xc3\xa0 Toghrul Beg que l'havia enviat a la zona) havia nomenat governador a Badr ibn Tahir ibn Hilal dels kurds hasanw\xc3\xa0yhides._NEWLINE_Sembla que tenia el suport de les tribus de Shahrazur perqu\xc3\xa8 el nebot de Muhalhil, Sadi Suda ben Abi l-Shawk, cap dels shadhandjan es queixava d'estar marginat al seu feu local. Aquestes queixes les va presentar el setembre del 1046 a Ibrahim Inal que li va donar un contingent de ghuzz amb el que va anar a Hulwan on va fer la khutba en nom d'Ibrahim (1047). Aix\xc3\xb2 va enfurismar a Muhalhil._NEWLINE_Poc despr\xc3\xa9s es va apoderar de Bandanidjin i el seu oncle Surkhab (aliat de Mushahin) es va refugiar a Diz i-Deloya. Per\xc3\xb2 Sadi i el seu aliat el cap dels Djawan foren derrotats per Muhalhil i fets presoners. Surkhab, que estava ara en mans dels lurs fou entregat per aquestos a Ibrahim Inal que li va fer treure un ull. _NEWLINE_Una revolta d'un fill de Shurkab contra Muhasin va permetre la llibertat de Sadi que se'n va anar amb Ibrahim Inal, el qual no el va rebre gaire b\xc3\xa9, anant llavors a Daskara (prop de Shahraban) on va demanar ajut a Bagdad. Ibrahim Inal va nomenar a un parent seu al front d'un ex\xc3\xa8rcit per ocupar els territoris de Shurkhab, el qual l'havia d'acompanyar per facilitar la submissi\xc3\xb3 (desembre de 1047) per\xc3\xb2 l'expedici\xc3\xb3 fou derrotada pel cap Abu l-Fath ibn Warran Djawani, aliat de Sadi._NEWLINE_Aquest darrer, per\xc3\xb2, fou derrotat pels ghuzz, que van creuar el Tigris i Sadi es va haver de refugiar amb els \xc3\xa0rabs Banu Mazyad i Ibrahim Inal va ocupar Sirwan, la darrera fortalesa important dels ann\xc3\xa0zides. Tot seguit va expulsar a Muhalhil de Shahrazur i el va assetjar a Tiranshah per\xc3\xb2 durant el setge (1048) es va declarar una epid\xc3\xa8mia de pesta i Ibrahim Inal es va haver de retirar cap a Mahidaht a l'oest de Kirmanshah._NEWLINE_Muhalhil va recuperar Shararzur i el 1050 va fer homenatge a Toghrul Beg que el va rebre amistosament i li va retornar Sirwan, Dakuka, Sharazur i Saamghan; el seu germ\xc3\xa0 Surkhab va rebre el feu de Dizi Mahki al nord-oest del Luristan; Sadi, unit tamb\xc3\xa9 a la submissi\xc3\xb3, va rebre els dos Rawands, prop de Nihawand. _NEWLINE_El 1053 Sadi, posat al front d'un ex\xc3\xa8rcit per Toghrul, va aprofitar per dirigir-se als dominis del seu oncle Muhalhil i el va derrotar a Numaniyya, fent-lo presoner._NEWLINE_El fill de Muhalhil, Badr ibn Muhalhil, va anar a Bagdad (governat per al-Basasiri) a demanar ajut per l'alliberament del seu pare. Toghrul va oferir alliberar a un fill de Sadi que tenia com a ostatge a canvi de la llibertat de Muhalhil, per\xc3\xb2 Sadi va refusar i es va declarar obertament en rebel\xc2\xb7li\xc3\xb3 i es va aliar al buw\xc3\xa0yhida Malik al-Rahim; fou derrotat per les forces de Toghrul Beg i de Badr ibn Muhalhil per\xc3\xb2 el presoner ja devia haver mort. Badr va anar a Shahrazur on es va proclamar sobir\xc3\xa0 i Sadi es va tancar a la fortalesa de Rawshan-Kubadh (a la riba dreta del Diyala) on va rebutjar un atac turc selj\xc3\xbacida._NEWLINE_Toghrul va ocupar Bagdad el 18 de desembre de 1055. El 1058 els ann\xc3\xa0zides va ocupar altre cop Kirmanshah i les fortaleses de Khulandjan i Aranba, probablement properes a Kangawar, que pertanyien als kurds hasanw\xc3\xa0yhides. En endavant els ann\xc3\xa0zides desapareixen de les cr\xc3\xb2niques tot i que van conservar el poder local. _NEWLINE_Aix\xc3\xad Ibn al-Athir informa que el turcman Karabuli va atacar a Surkhab ben Badr el 1101. Els generals del sult\xc3\xa0 es van apoderar del tresor i van portar un tribut a Barkyaruk. El territoris de Surkhab foren ocupats pels turcmans excepte Dakuka i Shahrazur; Surkhab va morir el 1106 i el va succeir el seu fill Abu Mansur. Ibn al-Athir diu que la fam\xc3\xadlia de Surkhab havia regnat fins a la data (1117) uns 130 anys. _NEWLINE_Despr\xc3\xa9s d'Abu Mansur encara apareix un petit cap local, Surkhab ibn Annaz que era vassall vers la meitat del segle XII del sobir\xc3\xa0 afshar de Khuzestan, Shuhla (Shumla). A la mort de Shumla el 1174 les seves possessions van passar a Khurshid Silurzi fundador de la dinastia menor de Lur (Lur i-Ku\xc4\x8dik). Surkhab ibn Innaz va esdevenir un governador (shihna) sota les seves ordes amb seu a Manrud, i finalment tamb\xc3\xa9 aquest c\xc3\xa0rrec fou suprimit al cap de pocs anys."